ВЕЋУ ДЕПАРТМАНА ЗА НЕМАЧКИ ЈЕЗИК И КЊИЖЕВНОСТ

НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА

УНИВЕРЗИТЕТА У НИШУ

**Извештај о студијском боравку на Универзитету у Бамбергу**

**у оквиру Програма мобилности Еразмус +**

 Уз сагласност Наставно-научног већа Филозофског факултета Универзитета у Нишу учествовала сам у Програму мобилности Еразмус+ на Универзитету у Бамбергу, Немачка, у периоду од 10. до 16. јуна 2018. Програм Еразмус+ намењен је мобилности студената, наставника и административног особља. Нишки Универзитет има развијену сарадњу са поменутим Универзитетом, а осим представника Нишког универзитета учествовали су и представници других универзитета у Србији (Београд, Нови Сад, Крагујевац и Нови Пазар).

Програм је обухватао презентације, дискусије и размену идеја у области мобилности долазећих и одлазећих студената као и мобилности наставника са циљем размене досадашњих искустава и даљег подстицања и развоја Еразмус+ сарадње. За програм на Универзитету у Бамбергу задужен је директор Међународне канцеларије др Андреас Ваје.

Након упознавања са историјатом Универзитета у Бамбергу учесницима су представљени програми Баварског академског центра за централну, источну и југоисточну Европу од стране директора Николаса Ђукића, и размотрено је интензивирање сарадње и пројеката са универзитетима у Србији. Корисна искуства у размени студената учесницима су пренели координатор Еразмус+ на Факултетима друштвено-хуманистичких наука и координатор Еразмус+ на Факултету друштвених наука, економије и пословних студија.

Учесници програма су упознати са детаљима организације студентске мобилности (долазећих студената): оријентационим програмима, језичким курсевима, системом транскрипта оцена итд. Осим тога представљен је и процес мобилности одлазећих студената: апликација, селекција, номинација и менаџмент стипендирања. Запослени у Центру за добродошлицу наставницима и административном особљу при Универзитету у Бамбергу презентовали су своја искуства, начин рада, организацију и функционисање размене студената и наставника.

Учесници су такође имали прилику да разговарају са студентима из Србије, који су на размени путем програма Еразмус+, између осталог и студентима нашег Универзитета, и да се упознају са условима студирања и живота у Бамбергу, а слику је употпунила и посета једном од студентских домова. Боравак учесника Програма је употпуњен и бројним културним садржајима који су важан део живота и рада студената на размени.

Ниш, 09.07.2018. др Николета Момчиловић